KIRJALLINEN KYSYMYS E-0957/02

esittäjä(t): Miquel Mayol i Raynal (Verts/ALE) komissiolle

(9. huhtikuuta 2002)

Aihe: Sant Llorençin ja Collserolan välinen Via Verda -väylä

Cerdanyolan (Katalonia, Espanjan kuningaskunta) kunnanvaltuusto hyväksyi 17. toukokuuta 2001 tekemällään päätöksellä sopimuksen Barcelonan kaupungin yleissuunnitelmaksi kutsuttujen kunnallisten ohjeiden Sant Cugat del Vallès-Cerdanyolaa koskevan suunnitelman osan muuttamiseksi.

Kyseisellä muutoksella pyritään mahdollistamaan kaupunkisuunnittelun laajentaminen. Osa niistä alueista, joihin uudet kaupunkisuunnittelupaineet kohdistuvat, muodostavat tasankoalueella merkittävän eläimistön kulkuväylän, todellisen ekologisen käytävän, lähistöllä sijaitsevien Collserolan vuoren ja Serra de l'Obacin Sant Llorenç del Muntin luonnonpuiston välillä.

Edellä mainittu hanke uhkaa koko alueen biologista monimuotoisuutta. Se on vastoin kaikkia kestävään kehitykseen liittyviä pyrkimyksiä. Hanke on herättänyt vastustusta, ja useat kansalaisjärjestöt ja luonnonsuojelujärjestöt ovat tehneet asiasta valituksia. Hanke on ristiriidassa myös julkisten tai yksityisten hankkeiden ympäristövaikutusten arvioinnista vuosina 1985 ja 1997 annettujen direktiivien kanssa ja luontotyyppien sekä luonnonvaraisen eläimistön ja kasviston suojelusta vuonna 1992 annetun direktiivin kanssa.

Onko komissio tietoinen edellä mainitusta tilanteesta? Jos komissio ei ole siitä tietoinen, voiko se ryhtyä tutkimaan kyseistä asiaa? Jos komissio on tietoinen edellä mainitusta asiasta, voisiko se ilmoittaa minulle ja mahdollisesti myös kyseessä oleville viranomaisille, mitä mieltä se on kyseisestä asiasta?

Margot Wallströmin komission puolesta antama vastaus

(29. toukokuuta 2002)

On muistettava, että tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetun neuvoston direktiivin 85/337/ETY(1), sellaisena kuin se on muutettuna 3 päivänä maaliskuuta 1997 annetulla neuvoston direktiivillä 97/11/EY(2), 2 artiklassa säädetään, että jäsenvaltioiden on toteutettava kaikki tarpeelliset toimenpiteet varmistaakseen, että ennen luvan myöntämistä arvioidaan sellaisten hankkeiden vaikutukset, joilla etenkin laatunsa, kokonsa tai sijaintinsa vuoksi on todennäköisesti merkittäviä ympäristövaikutuksia. Tätä säädöstä sovelletaan direktiivin liitteissä I ja II tarkoitettuihin hankkeisiin.

On kuitenkin korostettava, että direktiivillä 97/11/EY muutetun direktiivin 85/337/ETY liitteissä tarkoitetaan ainoastaan konkreettisia hankkeita. Asemakaavoja tai kaupunkisuunnittelua koskevia määräyksiä ei voida pitää hankkeina, eivätkä ne sen vuoksi kuulu tämän direktiivin soveltamisalaan. Siitä huolimatta on otettava huomioon, että kaikissa hankkeissa, joita voidaan kaupunkisuunnittelua koskevien määräysten soveltamisen perusteella tarkoittaa direktiivin liitteissä I tai II, on noudatettava direktiivissä säädettyä menettelyä.

Komissiolle ei ole tiedotettu parlamentin jäsenen mainitsemista seikoista. Komissio katsoo joka tapauksessa kirjallisessa kysymyksessä annettujen tietojen perusteella, ettei yhteisön lainsäädännön noudattamista ole laiminlyöty.

(1) EYVL L 175, 5.7.1985.

(2) EYVL L 73, 14.3.1997.